SKRIFTLIG FORESPØRGSEL E-1900/99

af Raffaele Costa (PPE-DE) til Kommissionen

(29. oktober 1999)

Om: MEDIA II-programmet Udvikling og distribution (1996-2000)

Kan Kommissionen oplyse, hvilke organer (offentlige eller private), institutioner, selskaber, andelsvirksomheder og personer der er blevet tildelt hvilke beløb eller bidrag (herunder udbetalinger, hvad enten de allerede er foretaget eller ej), for så vidt angår MEDIA II, program til fremme af afvikling og distribution af europæiske audiovisuelle produktioner (1996-2000) (budget 265 mio. ecu svarende til ca. 513 mia. lire).

Står det klart, hvad beløbene rent faktisk er blevet brugt til, og om initiativerne har været en succes?

Svar afgivet på Kommissionens vegne af Viviane Reding

(30. november 1999)

Kommissionen sender direkte til det ærede medlem og til Parlamentets generalsekretariat en oversigt over de produktions- og destributionsselskaber, som der er ydet støtte til som led i MEDIA II-programmet Udvikling og distribution mellem 1996, der var programmets første gennemførelsesår, og første halvår 1999.

Det ærede medlem henvises endvidere til Kommissionens rapport om resultaterne af MEDIA II-programmet (1996-2000) i perioden 1. januar 1996 til 30. juni 1998(1).

Da det drejer sig om et program, der er rettet mod produktions- og distributionsselskaber, er programmets støttemodtagere hovedsageligt private virksomheder, som kan modtage støtte i henhold til retningslinjerne i indkaldelserne af forslag. Meddelelserne om indkaldelse af forslag offentliggøres i EF-Tidende. Hvad angår udvælgelsen af støttemodtagere og kontrollen med dem, er betingelserne for ydelse af støtte fastsat i Rådets afgørelse af 10. juli 1995 om iværksættelse af et program til fremme af udvikling og distribution af europæiske audiovisuelle produktioner (MEDIA-II Udvikling og Distribution) (1996-2000)(2). De finansielle tilskud tildeles hovedsageligt i form af lån, der skal betales tilbage. Der offentliggøres indkaldelser af forslag i EF-Tidende. Der er klare retningslinjer for de forskellige gældende adgangs- og udvælgelseskriterier for de forskellige støttemekanismer inden for udvikling og distribution.

Kommissionen foretager udvælgelsen af støttemodtagerne og bistås heri i overensstemmelse med bestemmelserne i Rådets afgørelse: Med henblik på gennemførelsen af programmet, herunder navnlig den tekniske udvælgelse af projekterne, opfølgningen og evalueringen af de projekter, der modtager finansiel støtte fra programmet, og foranstaltninger til netværkssamarbejde, sørger Kommissionen for at lade sig bistå af anerkendte eksperter fra den audiovisuelle sektor inden for udvikling og distribution. Med henblik herpå kan Kommissionen om nødvendigt anvende formidlende organer, der på baggrund af deres faglige ekspertise kan bistå den på det tekniske område og fremsætte forslag til valg af støttemodtagere; andre udvælgelsesmåder kan dog også anvendes.

Kommissionen har på grundlag af en udbudsprocedure udvalgt fire formidlende organisationer, som skal yde den nødvendige tekniske bistand.

Under udvælgelsen af støttemodtagere bistås Kommissionen i øvrigt af uafhængige og anerkendte faglige eksperter fra sektoren.

De bevilgede beløb anvendes i overensstemmelse med kontrakten, som indgås mellem Kommissionen og de enkelte støttemodtagere. Kontrollen udføres af især Kommissionen med teknisk bistand fra de formidlende organisationer fra sektoren, der overvåger kontrakternes gennemførelse, med teknisk bistand fra den formidlende horisontale organisation, der overvåger udbetalinger og indkasseringer, og ved hjælp af uanmeldte og uafhængige revisionsbesøg hos støttemodtagerne.

Med hensyn til evalueringen af resultaterne, kan det ærede medlem finde oplysninger om de iværksatte initiativers succes i ovennævnte rapport(3).

(1) KOM(1999) 91 endel. udg.

(2) EFT L 321 af 30.12.1995.

(3) KOM(1999) 91 endel. udg.